'चिदम्बरम को राजा के साथ जेल में होना चाहिए'  
भाजपा ने कहा कि केंद्रीय गृह मंत्री पी. चिदम्बरम को 2जी घोटाले में उनकी कथित भूमिका के कारण उन्हें ए. राजा के साथ जेल में होना चाहिए।
प्रमुख विपक्षी दल भारतीय जनता पार्टी (भाजपा) ने शनिवार को कहा कि केंद्रीय गृह मंत्री पी. चिदम्बरम को 2जी स्पेक्ट्रम घोटाले में उनकी कथित भूमिका के कारण उन्हें पूर्व केंद्रीय दूरसंचार मंत्री ए. राजा के साथ जेल में होना चाहिए।  भाजपा नेता यशवंत सिन्हा ने पत्रकारों से कहा, "चिदम्बरम के खिलाफ पुख्ता सबूत हैं। सरकार चिदम्बरम का बचाव कर रही है। चिदम्बरम की जगह वहीं है जहां राजा की है यानी उन्हें ए. राजा के साथ तिहाड़ जेल में होना चाहिए।"  सिन्हा ने यह भी कहा कि प्रधानमंत्री मनमोहन सिंह ने 2जी स्पेक्ट्रम आवंटन में चिदम्बरम की सलाह पर काम किया था और उनकी चुप्पी ही इसकी स्वीकृति है। उन्होंने कहा, "मैं ए. राजा की प्रशंसा करता हूं। उन्होंने आवंटन मामले के प्रत्येक कदम की जानकारी प्रधानमंत्री को दी। उन्होंने यहां तक लाइसेंस की तारीख आगे बढ़ाए जाने की भी जानकारी प्रधानमंत्री को दी।  सिन्हा ने कहा, "प्रधानमंत्री चिदम्बरम का बचाव करेंगे क्योंकि यदि चिदम्बरम जेल जाते हैं तो प्रधानमंत्री पर अंगुली उठने लगेगी। राजा की तरह यदि चिदम्बरम जेल जाते हैं तो मनमोहन सिंह चिदम्बरम का बचाव करना छोड़ केवल अपना बचाव करना शुरू कर देंगे।"  इस बीच, भाजपा प्रवक्ता प्रकाश जावड़ेकर ने कहा कि 2जी स्पेक्ट्रम घोटाला इसलिए हुआ क्योंकि प्रधानमंत्री ने 'लूट' की अनुमति दे दी थी।  जावड़ेकर ने गुड़गांव में पत्रकारों से कहा, "2जी घोटाले में केवल द्रविड़ मुनेत्र कड़गम (डीएमके) ही शामिल नहीं है बल्कि यह घोटाला पूरी कांग्रेस और संयुक्त प्रगतिशील गठबंधन (संप्रग) सरकार का है। प्रधानमंत्री केवल चुपचाप इसे देखने वाले ही नहीं थे बल्कि उन्होंने इस लूट की अनुमति दी।"  ज्ञात हो कि वर्ष 2008 में स्पेक्ट्रम आवंटन के समय चिदम्बरम केंद्रीय वित्त मंत्री थे।  जनता पार्टी के अध्यक्ष सुब्रमण्यम स्वामी ने बुधवार को सर्वोच्च न्यायालय में दस्तावेज पेश किए थे जिनमें संकेत था कि 2जी स्पेक्ट्रम के मूल्य निर्धारण में ए. राजा के साथ चिदम्बरम की भी भूमिका थी। इसके बाद विपक्षी दलों ने उन्हें घेरना शुरू किया।